寄題山居
作者：趙蕃
朝代：宋

paragraphs: 山居爲山何所如，非灊非皖非匡廬。
問云非山何所居，屋中主人山中徒。
當簷屹立幾丈餘，亦有竹樹相盤紆。
朝聽鶴吟暮猿呼，那知門外臨通衢。
或聞此語謂我誣，答以君意誠守株。
人間有國名華胥，其往初不因舟車。
神游倏忽已即塗，晨雞喚覺猶蘧蘧。
山名無乃類此歟，胸中有山無地無。
朱門蓬戶何別區，參前見處成工夫。